#### 1883: Γέννηση του Φραντς Κάφκα

## Ο Franz Kafka γεννιέται στις 3 Ιουλίου στην Πράγα. Είναι ο πρωτότοκος γιος του εμπόρου Hermann Kafka (1852-1931) και της συζύγου του Julie nee Löwy (1856–1934). Οι γονείς του παντρεύτηκαν τον Σεπτέμβρη του 1882 στην Πράγα.

#### 1901 - 1906: Οι σπουδές του Φραντς Κάφκα

## Ο Φραντς Κάφκα πραγματοποιεί σπουδές στο Γερμανικό Πανεπιστήμιο της Πράγας· αρχικά παρακολουθεί μαθήματα Χημείας, Γερμανικής Φιλολογίας και Ιστορίας της τέχνης, κατόπιν αποφασίζει να σπουδάσει Νομικά.

#### 1902: Max Brod

## Τον Οκτώβριο γνωρίζει τον στενό φίλο του, Max Brod. Ο Max Brod (1884-1968) είναι γερμανόφωνος λογοτέχνης και κριτικός, ο οποίος, εκτός από τη στενή φιλία του με τον Franz Kafka, είναι αυτός που διασώζει και δημοσιεύει το έργο του Kafka μετά τον θάνατο του τελευταίου. Ο Kafka είχε ζητήσει να καταστραφεί το έργο του. Ο Max Brod πιστεύοντας στην αξία του το διασώζει.

#### 1904: Beschreibung eines Kampfes (Περιγραφή ενός αγώνα)

## Αρχίζει να δουλεύει το πρώτο σχεδίασμα του Beschreibung eines Kampfes (Περιγραφή ενός αγώνα).

#### 1906: Πτυχίο Νομικής Σχολής

## Τον Ιούνιο παίρνει το πτυχίο της Νομικής Σχολής και αρχίζει την πρακτική του άσκηση σε δικαστήρια.

#### 1907 - 1908: Assicurazioni Generali

## Εργάζεται στην ασφαλιστική εταιρία Assicurazioni Generali στην Πράγα.

#### 1908: Δημοσίευση σύντομων πεζών έργων

## Τον Μάρτιο δημοσιεύονται στο διμηνιαίο περιοδικό Hyperion σύντομα πεζά κείμενα με τον τίτλο «Betrachtung» και στις 30 Ιουλίου προσλαμβάνεται στο Arbeiter-Unfall-Versicherungs-Anstalt (Ίδρυμα Ασφαλίσεων Εργατικών Ατυχημάτων) στην Πράγα.

#### 1910: Το Ημερολόγιο του Φραντς Κάφκα

## Ο Κάφκα αρχίζει να κρατά ημερολόγιο, το οποίο θα συνεχίσει έως τον θάνατό του. Στα τέλη Μαρτίου δημοσιεύεται στη Bohemia μία επιλογή σύντομων πεζών κειμένων με τίτλο Betrachtungen (Παρατηρήσεις)· τον Οκτώβριο ταξιδεύει μαζί με τους Max και Otto Brod στο Παρίσι.

#### 1911: Τα ταξίδια με τον Max Brod και η εκδήλωση της αναπνευστικής νόσου

## Το καλοκαίρι ταξιδεύει μαζί με τον Max Brod στην Ελβετία, τη βόρεια Ιταλία και στο Παρίσι. Τέλη Σεπτεμβρίου παραμένει στο σανατόριο Erlenbach κοντά στη Ζυρίχη.

#### 1912: Δύο σημαντικές νουβέλες και η γνωριμία του Franz Κafka με τη Felice Bauer

## Το καλοκαίρι ταξιδεύει με τον Max Brod στη Λειψία και τη Βαϊμάρη, ακολούθως παραμένει στο σανατόριο Jungborn κοντά στο Harz· τον Αύγουστο γνωρίζει τη Βερολινέζα Felice Bauer στην Πράγα, με την οποία αρχίζει να αλληλογραφεί. Γράφει μεταξύ άλλων τις νουβέλες Das Urteil (Η Καταδίκη) και Die Verwandlung (Η Μεταμόρφωση), αρχίζει επίσης τη συγγραφή του μυθιστορήματος Der Verschollene (που εκδόθηκε στα 1927 από τον Max Brod με τίτλο Amerika)· τον Δεκέμβριο εκδίδεται το πρώτο βιβλίο του Κάφκα (από τις εκδόσεις Ernst Rowohlt Verlang, Leipzig) με τίτλο Betrachtung.

#### 1913: Αλληλογραφία με τη Felice Bauer

## Αλληλογραφεί συχνά και συστηματικά με τη Felice Bauer· την επισκέπτεται τρεις φορές στο Βερολίνο. Δημοσιεύεται στις εκδόσεις Kurt Wolff το «Der Heizer. Ein Fragment», το πρώτο κεφάλαιο του μυθιστορήματος Der Verschollene, ενώ τον Ιούνιο δημοσιεύεται το Das Urteil (Η Καταδίκη)· τον Σεπτέμβριο ταξιδεύει στη Βιέννη, τη Βενετία και τη Ρίγα.

#### 1914: Αρραβώνας με τη Felice Bauer και διάλυσή του

## Την 1η Ιουνίου αρραβωνιάζεται επισήμως με τη Felice Bauer στο Βερολίνο. Στις 12 Ιουλίου ο αρραβώνας διαλύεται. Αρχές Αυγούστου αρχίζει να γράφει το μυθιστόρημα Der Prozess (Η Δίκη). [Felice Bauer: αναζήτησε βιογραφικό βίντεο]

#### 1915: Νέα συνάντηση με τη Felice Bauer

## Τον Ιανουάριο συναντά για πρώτη φορά μετά τη διάλυση του αρραβώνα του τη Felice Bauer. Το έργο Die Verwandlung (Η Μεταμόρφωση) δημοσιεύεται στο τεύχος Οκτωβρίου του περιοδικού Die weißen Blätter.

#### 1916: Με τη Felice ξανά μαζί...

## Τον Ιούλιο περνά δέκα μέρες μαζί με τη Felice στο Marienbad. Γράφει, στο μικρό σπιτάκι της Alcimistengasse στο Hradschin, πολλά μικρά κείμενα ― που αργότερα συγκεντρώνονται στον τόμο Ein Landarzt (Ένας αγροτικός γιατρός).

#### 1917: Διάγνωση για φυματίωση

## Αρραβωνιάζεται για δεύτερη φορά τη Felice Bauer τον Ιούλιο. Τον Αύγουστο εκδηλώνονται ξανά συμπτώματα πνευμονικής ασθένειας και στις 4 Σεπτεμβρίου διαγιγνώσκεται με φυματίωση. Τον Δεκέμβριο διαλύεται και ο δεύτερος αρραβώνας.

#### 1917 - 1918: Αφορισμοί

## Διαμονή στο Zürau της βόρειας Βοημίας, σε αγροικία που έχει η αδελφή του Ottla. Γράφει πολλούς από τους αφορισμούς του. [Αναζήτησε βίντεο Μetamorphosis στο Youtube, στο κανάλι "Anna Rudichenko"]

#### 1919: Αρραβώνας με την Julie Wohryzek

## Το καλοκαίρι αρραβωνιάζεται την Julie Wohryzek. Το έργο Die Strafkolonie δημοσιεύεται το φθινόπωρο από τον Kurt Wolff· το Νοέμβριο γράφει το Γράμμα στον πατέρα.

#### 1920: Αλληλογραφία με την Milena Jesenská

## Τον Απρίλιο κάνει διακοπές στο Meran. Αρχίζει η αλληλογραφία με την Milena Jesenská. Εκδίδεται από τον Kurt Wolff ο μικρός τόμος Ein Landarzt (Ένας αγροτικός γιατρός. Μικρά διηγήματα). Διαλύει τον αρραβώνα του με την Julie Wohryzek. Από τον Δεκέμβριο διαμένει στο σανατόριο Hohe Tatra στο Matliary (από τα μέσα Δεκεμβρίου 1920 έως τον Αύγουστο του 1921). Η Milena παίζει σημαντικό ρόλο στη ζωή του και μεταφράζει στα Τσέχικα τα έργα του.

#### 1921: Τα Ημερολόγια στη Milena

## Φιλία με τον Robert Klopstock. Τον Οκτώβριο παραδίδει όλα του τα ημερολόγια στη Milena.

#### 1922: Das Schloss (Ο Πύργος): Συγγραφή ενός πολύ σημαντικού έργου

## Μέχρι τα μέσα Φεβρουαρίου μένει στην ορεινή τοποθεσία Spindelmühle. Αρχίζει να γράφει το μυθιστόρημα Das Schloss (Ο Πύργος)· δημοσιεύεται το πεζό Ein Hungerkünstler (Ένας καλλιτέχνης της πείνας). Την 1η Ιουλίου ο Kafka συνταξιοδοτείται. Από τα τέλη Ιουνίου μέχρι τα μέσα Σεπτεμβρίου μένει στο Planá κοντά στο Luschnitz, όπου η αδελφή του Ottla είχε νοικιάσει μία θερινή κατοικία.

#### 1924: Ο θάνατος του Φραντς Κάφκα

## Η κατάσταση της υγείας του επιδεινώνεται· τον Μάρτιο επιστρέφει στην Πράγα. Γράφει τα κείμενα Josefine, die Sängerin oder Das Volk der Mäuse (Γιοζεφίνα, η Τραγουδίστρια ή ο λαός των Ποντικών). Τον Απρίλιο διαμένει στο σανατόριο Wiener Wald κοντά στο Ortmann της Αυστρίας, αργότερα στην κλινική του καθηγητή Hajek στη Βιέννη και τελικά στο σανατόριο του Dr. Hugo Hoffmann στο Kierling κοντά στη Βιέννη, όπου τον συντροφεύουν η Dora Diamant και ο Robert Klopstock. Αρχίζει τις διορθώσεις των δοκιμίων του κειμένου Ein Hungerkünstler. Στις 3 Ιουνίου ο Franz Kafka πεθαίνει.